ኢትዮጵያ ከቱርክ ጋር ያላትን ሁለንተናዊ የኢንቨስትመንት ግንኙነት ለማሳደግ ጥረቷን ትቀጥላለች
 ኢትዮጵያ ከቱርክ ጋር ያላትን ሁለንተናዊ የኢንቨስትመንት ግንኙነት ለማሳደግ ጥረቷን እንደምትቀጥል ፕሬዚዳንት ዶክተር ሙላቱ ተሾመ አረጋገጡ።ዶክተር ሙላቱ ትናንት በብሔራዊ ቤተ-መንግስት የቱርክን ኤልስ አዲስ ኢንዱስትሪያል ልማት የግል ኩባንያ ከፍተኛ የስራ አመራሮችና ባለሃብቶችን ያካተተውን የልዑካን ቡድን አነጋግረዋል።ኢትዮጵያ ባሏት ምቹ የኢንቨስትመንት ፖሊሲዎችና በአገሪቱ ያለው የተረጋጋ ሰላም በኢንቨስትመንት ዘርፍ የበርካታ አገራት ባለሀብቶችን ትኩረት እያገኘች መሆኗን ገልጸዋል።የቱርክ ባለሃብቶች በኢንቨስትመንት ዘርፍ ያላቸው ተሳትፎ ከጊዜ ወደ ጊዜ እያደገና በተለያዩ ዘርፎች አበረታች ውጤት እያስመዘገቡ መሆኑ ከልዑካን ቡድኑ ጋር ለመጡ የቱርክ ጋዜጠኞች አረጋግጠዋል።ኢትዮጵያ ከቱርክ ጋር ያላትን የረጅም ጊዜ ታሪካዊ ግንኙነት በሌሎች የኢንዱስትሪ የኢንቨስትመንት አማራጮች ለማሳደግ ፅኑ ፍላጎት እንዳላትም አስታውቀዋል። የኤልስ አዲስ ኢንዱስትሪያል የልማት የግል ኩባንያ የቦርድ ሰብሳቢ ሰይፈቲን ኮካክ በበኩላቸው የኢትዮጵያ መንግስት ለኢንቨስትመንት ዘርፍ የሰጠውን ትኩረት አድንቀዋል።ኩባንያቸውን ጨምሮ በርካታ የቱርክ ኩባንያዎች በኢትዮጵያ በኢንቨስትመንት የመሳተፍ ፍላጎት እያደገ መምጣቱን ገልጸዋል። ሚስተር ሰይፈቲን ቱርክ ከኢትዮጵያ ጋር ያላትን ሁለገብ ግንኙነት ወደተሻለ ደረጃ ለማድረስ ጠንክራ እንደምትሰራም አረጋግጠዋል። በርካታ የቱርክ ባለሃብቶችና ኩባንያዎች በኢትዮጵያ በተለያዩ የኢንቨስትመንት አማራጮች በመሳተፍ ውጤታማ ስራዎች እያከናወኑ መሆናቸውንም የኢትዮጵያ ዜና አገልግሎት ዘገባ ያስረዳል።